DA Den Europæiske Unions Tidende C 41/26

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2008/C 41/15)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»RADICCHIO DI CHIOGGIA«

EF-nr.: IT/PGI/00484/06.07.2005

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Ministero delle Politiche agricole, alimentari e forestali Adresse: Via XX Settembre, 20 I-00187 Roma Tlf. (39) 06 481 99 68 — 46 65 51 04 Fax (39) 06 42 01 31 26 E-mail: qpa3@politicheagricole.it

2. Sammenslutning:

Navn: Comitato promotore «Radicchio di Chioggia» Adresse: Via Valgrande, 27 — S. Anna di Chioggia (VE) Tlf. (39) 041 495 02 84 Fax (39) 041 495 05 78 E-mail: — Sammensætning: Producent/forarbejdningsvirksomhed ( X ) Andre ( )

3. Produktets art:

Kategori 1.6 — Frugt, grøntsager og korn, også forarbejdet

4. Varespecifikation:

(sammenfatning af betingelserne i artikel 4, stk. 2, i forordning (EF) nr. 510/2006)

4.1. Navn: »Radicchio di Chioggia«

4.2. Beskrivelse: Den beskyttede geografiske betegnelse »Radicchio di Chioggia« tildeles produktion fra planter tilhørende familien Asteracee, slægten Cichorium, arten inthybus og sorten silvestre. Radicchio di Chioggia findes i to typer, en tidlig (»precoce«) og en sen (»tardiva«).

Planten har afrundede, tætsluttende blade, der danner et karakteristisk rundt hoved: bladene er i forskellige røde nuancer med hvide ribber.

De særlige karakteristika ved de to typer er:

den tidlige type: lille til mellemstor, vægt mellem 180 og 400 g, farve fra karmoisinrød til amarantrød, sprød konsistens, sød til let bitter smag

den sene type: mellemstor til stor, meget kompakt hoved, vægt mellem 200 og 450 g, bladenes farve intens karmoisinrød, mellemsprød konsistens, let bitter smag.

Radicchio di Chioggia markedsføres med en lille del af den pæleformede rod, afskåret med et rent snit under rodhalsen.

Hovederne skal være hele og af lav vækst, se friske ud, være fri for parasitter og skader forårsaget heraf eller af fugt. Eventuelle skader fjernes om nødvendigt ved afpudsning.

4.3. Geografisk område: Produktionsområdet for Radicchio di Chioggia af den sene type omfatter hele området henhørende til kommunerne Chioggia, Cona og Cavarzere i provinsen Venezia, kommunerne Codevigo og Corbezzole i provinsen Padova og kommunerne Rosolina, Ariano Polesine, Taglio di Po, Porto Viro og Loreo i provinsen Rovigo. Den tidlige type produceres kun i kommunerne Chioggia og Rosolina, hvor de særlige jordbunds- og klimaforhold er gunstige for denne type.

4.4. Bevis for oprindelse: Hver enkelt fase i produktionsprocessen overvåges, idet input og output for hver fase dokumenteres. På denne måde, og ved at producenterne og pakkevirksomhederne opføres i relevante fortegnelser, der administreres af kontrolinstansen, garanteres produktets sporbarhed og oprindelse.

De producenter, hvis jorder ligger i produktionsområdet, kan få tildelt BGB Radicchio di Chioggia, ved at de for hvert produktionsår opfører de dyrkede områder i det register, der føres og holdes ajour af kontrolinstansen, og som indeholder matrikelgrænserne for de pågældende jorder og nærmere dyrkningsmæssige oplysninger om den tidlige og den sene type. De pågældende producenter skal også angive den faktisk producerede og markedsførte mængde Radicchio di Chioggia med BGB i dertil oprettede registre. Kontrolinstansen kontrollerer alle de personer, både fysiske og juridiske, der er opført i de pågældende registre.

4.5. Fremstillingsmetode: I varespecifikationen hedder det bl.a., at såning af den tidlige type finder sted fra den 1. december til udgangen af april, i såbed, og fra begyndelsen af marts direkte på friland, idet udplantning finder sted efter ca. 30 dage. Der er 8-10 planter pr. kvadratmeter. De kan beskyttes med folier ophængt på buer. Folierne fjernes, efterhånden som planterne akklimatiseres. Høsten finder sted fra den 1. april til den 15. juli, og produktionen må ikke overskride 18 tons pr. hektar, efter afpudsning.

For den sene type er der 7-10 planter pr. kvadratmeter. Såning finder sted i såbed fra den 20. juni til den 15. august eller direkte på friland i juli-august. Høsten finder sted fra september til marts, og produktionen må ikke overskride 28 tons pr. hektar, efter afpudsning.

Planten høstes, ved at roden skæres over under de nederste blades fæste, normalt 2-3 cm under jordens overflade, når bladene allerede danner et mere eller mindre kompakt hoved. Afpudsningen, der gøres med traditionelle krumme knive (»roncole«), finder sted direkte på marken eller på bedrifterne, forudsat at disse ligger inden for det i punkt 4.3 beskrevne område.

4.6. Tilknytning: Der er to elementer, der er karakteristiske for laguneområdet: de beskedne temperaturudsving inden for den enkelte dag og fra dag til dag og de fremherskende vinde, de typiske »bore« fra Adriaterhavet, som bidrager til at blande de lavtliggende luftlag og dermed forhindrer, at der opstår stillestående fugtlommer, som ville have negativ indvirkning på planternes sundhed.

Den løse lerholdige jord egner sig til dyrkning af den sene type, og for store varmegrader ville forhindre, at hovedet lukkes i den typiske runde form, og ville medføre for tidlig blomstring.

Den tidlige type kan derimod kun dyrkes i kystkommunerne Chioggia og Rosolina. Dette skyldes flere omstændigheder: den sandede jord, beliggenheden ved havet og dermed andre temperaturer end i det indre af landet, stærkere vinde og adgang til kunstvandingsvand fra vandførende lag, der ligger tæt under jordoverfladen, og hvor vandet kan hentes ved gravning af passende huller, kaldet buse.

Den sandige jord og det særlige klima i kystkommunerne Chioggia og Rosolina skaber de ideelle betingelser for dyrkning af dette produkt. Undersøgelser har vist, at det er afgørende at beskytte Radicchio di Chioggia mod stress som følge af for store temperaturudsving og stærke variationer i jordens fugtighed, og at dyrkning under andre betingelser medfører for tidlig blomstring for helt op til 50-60 % af planterne, med heraf følgende store produktionstab og en stærk reduktion i hovedbladenes farve.

Dette produkt adskiller sig fra andre radicchio-sorter ved et højt proteinindhold, der, målt i forhold til den tørre plante, ligger på mellem 1,0 % og 1,4 %, og et højt indhold af kalium, fosfor og calcium. Dette gør, sammen med det lave kalorieindhold, denne radicchio særlig værdifuld i ernæringsmæssig henseende.

At Chioggia-egnen er blevet anvendt til grønsagsdyrkning fra gammel tid, fremgår af kort fra 1700 over »Villa Episcopale« og de af Alessandro Ottolini indsamlede statistiske oplysninger om skolerne i »Podestà di Chiazza« (det nuværende Chioggia), hvor »Scuola di S. Giovanni di Ortolani« (skole opkaldt efter Sankt Johannes, grønsagsavlernes helgen) med sine 544 elever kom ind på andenpladsen lige efter den endnu mere bekendte »Scuola dei pescatori« (fiskernes skole).

I den månedlige udgivelse fra Istituto federale di Credito per il Risorgimento delle Venezie fra marts 1923, offentliggjort af Premiate Officine Grafiche Ferrari, står radicchio opført som en af de planter, der dyrkes i vekseldrift med andre grønsager. Dette bekræftes i Pagani-Galimbertis værk (1929) »Cenni di economia orticola«, som beskriver metoden til dyrkning af radicchio i lagunens inddæmmede sandområder.

Med opførelsen af et stort grønsagsmarked i nærheden af produktionsområdet har man løst problemerne med markedsføring og distribution af produktet. Hertil havde man allerede fra 1860 brugt jernbanelinjen Verona — Chioggia.

4.7. Kontrolinstans:

Navn: C.S.Q.A. Certificazioni S.r.l. Adresse: Via S. Gaetano, 74 — I-36016 Thiene (VI) Tlf. (39) 0445 31 30 11 Fax (39) 0445 31 30 70 E-mail: csqa@csqa.it

Kontrolinstansen opfylder kravene i standarden EN 45011.

4.8. Mærkning: Radicchio di Chioggia skal pakkes på en sådan måde, at seglet brydes ved åbning af emballagen. Endvidere skal følgende forskrifter følges:

beholdernes grundflade skal være 30 × 50 cm, 30 × 60 cm eller 40 × 60 cm og være af træ, plast, polystyren, pap eller andre materialer til fødevarer, med plads til mellem 1 og 5 kg radicchio, anbragt i et enkelt lag

pakninger på under 1 kg skal være af træ, plast, polystyren eller pap; indholdet i hver pakning skal være ensartet og må kun omfatte radicchi af samme type, kategori og størrelse; den synlige del af pakningens indhold skal være repræsentativ for hele indholdet.

Pakningen skal sikre, at produktet ydes passende beskyttelse.

Pakningerne skal være fri for ethvert fremmedlegeme.

Beholderne bærer en etiket forsynet med et logo med ordene Radicchio di Chioggia trykt med bogstaver af samme størrelse, og med klar angivelse af sorten, enten tidlig eller sen.

Logoet består af et skjoldformet våbenmærke på hvid bund, med gul rand, brun kant og sort profil, i midten en rød løve i middelalderstil, omrandet af en indskrift i store bogstaver i rødt RADICCHIO DI CHIOGGIA I.G.P.

Skrifttype: Garamond.

Skriftstørrelse: højst 50 — mindst 10.

Cirklens diameter: højst 15 — mindst 3.

Logoets farve:

rød= Magenta 95 % — Yellow 80 %

gul= Magenta 7 % — Yellow 85 %

brun= Cyan 12 % — Magenta 60 % — Yellow 95 %

sort= Black 100 %.

Logoet Radicchio di Chioggia kan ikke bruges igen, når det først har været anbragt på en beholder.

Pakkerne skal desuden bære følgende oplysninger:

navn eller firmabetegnelse og adresse på producenten (individuel eller associeret) og pakkevirksomheden

nettovægt ved pakning og kategori

eventuelle supplerende oplysninger, der ikke er anprisninger og heller ikke vildleder forbrugeren om produktets art og egenskaber.

Under alle omstændigheder skal alle andre oplysninger anføres med tegn, der er langt mindre end dem, der er anvendt til »Radicchio di Chioggia I. G. P.«

(1) EUT L 93 af 31.3.2006, s. 12.